ગીતાને અનુસરનારો શાશ્વત મૂલ્યોમાં માને છે. તે ‘‘નાસતો વિદ્યતે ભાવો, નાભાવો વિદ્યતે સતઃ’’ જેવી સો ટચની સત્‍યનિષ્‍ઠા ધરાવે છે. ઇશોપનિષદમાં એક બહુ મજાની વિભાવના છે. તેમાં ઋષિ કહે છે, ‘‘અવિદ્યા (વ્‍યવહારૂ જ્ઞાન) દ્વારા ભૌતિક સુખ સગવડ સફળતા મેળવો પણ તે કરતી વેળા વિદ્યા (શાશ્વત નીતિમૂલ્યો)નો રસ્તો ન છોડો’’. આમ ઋષિએ ભૌતિક અને ચૈતસિક એમ બંને પ્રકારના મૂલ્‍યોનું સંયોજન કરીને જીવનને પૂર્ણ બનાવવાની શીખ આપી છે. ભારતીય પરંપરાની ખૂબી એ છે કે તે સમન્‍વયધર્મી છે. એટલે તો સદીઓના વિધર્મો આક્રમણો છતાં ભારતીયતા અક્ષુણ્ણ રહેવા પામી છે.